Ranskan tasavallan aloite neuvoston puitepäätöksen tekemiseksi rahanpesusta, rikoksentekovälineiden ja rikoksen tuottaman hyödyn tunnistamisesta, jäljittämisestä, jäädyttämisestä, takavarikosta ja menetetyksi tuomitsemisesta



Virallinen lehti nro C 243 , 24/08/2000 s. 0009 - 0010



Ranskan tasavallan aloite neuvoston puitepäätöksen tekemiseksi rahanpesusta, rikoksentekovälineiden ja rikoksen tuottaman hyödyn tunnistamisesta, jäljittämisestä, jäädyttämisestä, takavarikosta ja menetetyksi tuomitsemisesta (2000/C 243/03) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 31 artiklan a, c ja e alakohdan ja 34 artiklan 2 kohdan b alakohdan, ottaa huomioon Ranskan tasavallan aloitteen, ottaa huomioon Euroopan parlamentin lausunnon, sekä katsoo seuraavaa: (1) Neuvosto on 3 päivänä joulukuuta 1998 hyväksynyt yhteisen toiminnan 98/699/YOS rahanpesusta, rikoksentekovälineiden ja rikoksen tuottaman hyödyn tunnistamisesta, jäljittämisestä, jäädyttämisestä, takavarikosta ja menetetyksi tuomitsemisesta(1). (2) On otettava huomioon Tampereella 15 ja 16 päivänä lokakuuta 1999 kokoontuneen Eurooppa-neuvoston päätelmät. (3) Eurooppa-neuvosto katsoo, että vastavuoroisen tunnustamisen periaatteen pitäisi koskea myös ennen oikeudenkäyntiä tehtäviä päätöksiä, erityisesti sellaisia, joiden avulla toimivaltaiset viranomaiset voisivat toimia nopeasti todisteiden saamiseksi ja takavarikoida helposti siirrettävää omaisuutta. (4) Koska vakavaan talousrikollisuuteen liittyy yhä useammin verotus- ja tullinäkökohtia, Eurooppa-neuvosto kehottaa jäsenvaltioita antamaan rajoituksetta keskinäistä oikeusapua vakavien talousrikosten tutkinnassa ja syytteeseenpanossa. (5) Eurooppa-neuvosto kehottaa lähentämään rahanpesun torjuntaa koskevia rikosoikeudellisia säännöksiä ja menettelyjä (esim. varojen jäljittäminen, jäädyttäminen ja menetetyksi tuomitseminen) ja täsmentää, että kaikissa jäsenvaltioissa olisi määriteltävä rahanpesun esirikokset yhtenäisesti ja riittävän kattavasti. (6) Jäsenvaltiot ovat liittyneet rikoksen tuottaman hyödyn rahanpesua, etsintää, takavarikkoa ja menetetyksi tuomitsemista koskevan Euroopan neuvoston vuoden 1990 yleissopimuksen, jäljempänä "vuoden 1990 yleissopimus", periaatteisiin. (7) Tämä puitepäätös ei vaikuta jäsenvaltioiden välillä tehtyjen kahden- tai monenvälisten sopimusten suotuisampien määräysten eikä keskinäistä oikeusapua rikosasioissa koskevan eurooppalaisen yleissopimuksen tai sellaisten keskinäistä oikeusapua rikosasioissa koskevien järjestelyjen soveltamiseen, joista on sovittu yhdenmukaisen lainsäädännön tai keskinäisen oikeusavun vastavuoroista antamista osapuolten alueella koskevan erityisen järjestelmän perusteella, ON TEHNYT TÄMÄN PUITEPÄÄTÖKSEN: 1 artikla Vuoden 1990 yleissopimukseen tehdyt varaumat Järjestäytyneen rikollisuuden vastaisen toiminnan tehostamiseksi jäsenvaltioiden on toteutettava tarvittavat toimenpiteet sen varmistamiseksi, että vuoden 1990 yleissopimuksen seuraavien artiklojen osalta ei tehdä tai pidetä voimassa varaumia: a) 2 artikla siltä osin kuin rikoksesta voi enimmillään seurata yli yhden vuoden pituinen vankeusrangaistus tai vapaudenrajoituksen käsittävä turvaamistoimenpide; b) 6 artikla siltä osin kuin asia koskee törkeitä rikoksia. Tällaisten rikosten olisi joka tapauksessa käsitettävä rikokset, joista voi enimmillään seurata yli yhden vuoden pituinen vankeusrangaistus tai vapaudenrajoituksen käsittävä turvaamistoimenpide, tai niiden valtioiden osalta, joiden oikeusjärjestelmässä on rikosten vähimmäiskynnys, rikokset, joista voi vähimmillään seurata yli kuuden kuukauden pituinen vankeusrangaistus tai vapaudenrajoituksen käsittävä turvaamistoimenpide. 2 artikla Rangaistukset Kunkin jäsenvaltion on toteutettava tarvittavat toimenpiteet sen varmistamiseksi, että vuoden 1990 yleissopimuksen 6 artiklan 1 kohdan a ja b alakohdassa tarkoitetuista rikoksista, sellaisina kuin ne ilmenevät tämän puitepäätöksen 1 artiklan b alakohdassa, voi enimmillään seurata vähintään viiden vuoden pituinen vankeusrangaistus. 3 artikla Rikoksen tuottaman hyödyn arvoa vastaavan omaisuuden tai rahasumman menetetyksi tuomitseminen Kunkin jäsenvaltion on toteutettava tarvittavat toimenpiteet, jotta sen lainsäädäntö ja menettelyt, jotka koskevat rikoksen tuottaman hyödyn menetetyksi tuomitsemista, mahdollistavat myös rikoksen tuottaman hyödyn arvoa vastaavan omaisuuden menetetyksi tuomitsemisen sekä pelkästään kansallisessa menettelyssä että toisen jäsenvaltion pyynnöstä käynnistetyssä menettelyssä mukaan lukien pyynnöt ulkomailla tehtyjen menetetyksi tuomitsemista koskevien päätösten täytäntöönpanosta. Jäsenvaltiot voivat kuitenkin olla tuomitsematta menetetyksi sellaista omaisuutta, jonka rikoksen tuottamaa hyötyä vastaava arvo on alle 4000 euroa. Ilmaisulla "omaisuus", "rikoksen tuottama hyöty" ja "menetetyksi tuomitseminen" on sama merkitys kuin vuoden 1990 yleissopimuksen 1 artiklassa. 4 artikla Rikoksen tuottamaksi epäillyn hyödyn tunnistaminen ja jäljittäminen Vähintään silloin, kun kysymyksessä on 1 artiklan b alakohdassa määriteltyjen törkeiden rikosten tutkinta: - avunannon mahdollistamiseksi jo tutkinnan varhaisvaiheessa kunkin jäsenvaltion on toteutettava tarvittavat toimenpiteet, jotta sen lainsäädännön ja menettelyjen mukaan on mahdollista toisen jäsenvaltion pyynnöstä tunnistaa ja jäljittää rikoksen tuottamaksi epäilty hyöty, jos on perusteltua aihetta epäillä rikoksen tapahtuneen, - Euroopan unionin jäsenvaltioiden välillä ei voida vedota vuoden 1990 yleissopimuksen 18 artiklan 2 kohdan ja 4 kohdan a alakohdan mukaisten valinnaisten kieltäytymisperusteiden, eikä 18 artiklan 3 kohdan mukaisista valinnaisista kieltäytymisperusteista ensimmäisen käyttöön. 5 artikla Keskinäisten oikeusapupyyntöjen käsitteleminen Jäsenvaltioiden on toteutettava tarvittavat toimenpiteet, jotta kaikille muista jäsenvaltioista tehdyille omaisuuden tunnistamista, etsimistä, jäädyttämistä tai takavarikkoa ja menetetyksi tuomitsemista koskeville pyynnöille annetaan sama tärkeysasema kuin vastaaville toimenpiteille annetaan kansallisissa menettelyissä. 6 artikla Omaisuuden hukkaamisen estäminen Jäsenvaltioiden on toteutettava kaikki tarvittavat toimenpiteet omaisuuden hukkaamismahdollisuuden minimoimiseksi. Tällaisia toimia ovat kaikki ne toimenpiteet, joita tarvitaan sen varmistamiseksi, että omaisuus, jota koskevan oikeusapupyynnön toinen jäsenvaltio on esittänyt, voidaan nopeasti jäädyttää tai takavarikoida, jotta myöhemmin esitettävä menetetyksi tuomitsemista koskeva pyyntö voidaan täyttää. 7 artikla Nykyisten säännösten kumoaminen Tällä puitepäätöksellä kumotaan yhteisen toiminnan 98/699/YOS 1 ja 3 artikla, 5 artiklan 1 kohta ja 8 artiklan 2 kohta. 8 artikla Täytäntöönpano 1. Jäsenvaltioiden on toteutettava tämän puitepäätöksen säännösten noudattamisen edellyttämät toimenpiteet 31 päivään joulukuuta 2001 mennessä. 2. Jäsenvaltioiden on toimitettava neuvoston pääsihteerille ja Euroopan yhteisöjen komissiolle samoihin päivämääriin mennessä kirjallisina säännökset, jotka ne ovat antaneet tämän puitepäätöksen mukaisten velvoitteidensa saattamiseksi osaksi kansallista lainsäädäntöään ja tarvittaessa vuoden 1990 yleissopimuksen 40 artiklan 2 kohdan mukaisesti tehdyt ilmoitukset. Neuvosto arvioi 30 päivään kesäkuuta 2002 mennessä näihin tietoihin pohjautuvan selonteon ja komission kirjallisen kertomuksen perusteella, missä määrin jäsenvaltiot ovat toteuttaneet tarpeelliset toimenpiteet tämän puitepäätöksen noudattamiseksi. 9 artikla Voimaantulo Tämä puitepäätös tulee voimaan päivänä, jona se julkaistaan Euroopan yhteisöjen virallisessa lehdessä. Tehty... Neuvoston puolesta Puheenjohtaja ... (1) EYVL L 333, 9.12.1998, s. 1.